|  |  |
| --- | --- |
| **mainlogo_16_7_2019***ΠΕΡΙΦ/ΚΗ Δ/ΝΣΗ Α/ΘΜΙΑΣ & Β/ΘΜΙΑΣ*  ΕΚΠ/ΣΗΣ ΘΕΣΣΑΛΙΑΣ  ΔΙΕΥΘΥΝΣΗ Β/ΘΜΙΑΣ ΕΚΠ/ΣΗΣ ΜΑΓΝΗΣΙΑΣ  **5ο ΓΥΜΝΑΣΙΟ ΒΟΛΟΥ** | **ΕΡΩΤΗΣΕΙΣ ΘΕΩΡΙΑΣ**  MAΘHMA 13o  ΕΡΩΤΗΣΕΙΣ ΜΕ ΑΠΑΝΤΗΣΕΙΣ |

Ε1: Ποιες είναι οι θάλασσες του Ευρωπαϊκού Βορρά;

Α1: Η Βαλτική και η Βόρεια θάλασσα είναι δύο θάλασσες του ευρωπαϊκού βορρά.

Ε2: Τι γνωρίζετε για την Βαλτική θάλασσα;

Α2: Η [Βαλτική](http://ebooks.edu.gr/ebooks/v/html/8547/2294/Geografia_B-Gymnasiou_html-empl/extras/geocoder/ParametricSiteToGeodata.html?topos=%CE%92%CE%B1%CE%BB%CF%84%CE%B9%CE%BA%CE%AE+%CE%B8%CE%AC%CE%BB%CE%B1%CF%83%CF%83%CE%B1&zoom=4&content=%CE%B8%CE%AC%CE%BB%CE%B1%CF%83%CF%83%CE%B1+%CF%84%CE%B7%CF%82+%CE%92%CF%8C%CF%81%CE%B5%CE%B9%CE%B1%CF%82+%CE%95%CF%85%CF%81%CF%8E%CF%80%CE%B7%CF%82+%CF%83%CF%85%CE%BD%CE%B4%CE%AD%CE%B5%CF%84%CE%B1%CE%B9+%CE%BC%CE%B5+%CF%84%CE%BF%CE%BD+%CE%91%CF%84%CE%BB%CE%B1%CE%BD%CF%84%CE%B9%CE%BA%CF%8C+%CF%89%CE%BA%CE%B5%CE%B1%CE%BD%CF%8C+%CE%BC%CE%AD%CF%83%CF%89+%CF%84%CE%B7%CF%82+%CE%92%CF%8C%CF%81%CE%B5%CE%B9%CE%B1%CF%82+%CE%B8%CE%AC%CE%BB%CE%B1%CF%83%CF%83%CE%B1%CF%82.) είναι κλειστή, αβαθής θάλασσα (με μέσο βάθος τα 60 μέτρα), που περιβάλλεται από τη Ρωσία, τη Γερμανία, την Πολωνία, τη Λιθουανία, τη Λετονία, την Εσθονία, τη Φινλανδία και τη Σουηδία. Τα νερά της έχουν πολύ μικρή αλατότητα, γεγονός που οφείλεται στο ότι: α) σ' αυτήν καταλήγουν τα νερά πολλών ποταμών της περιοχής (Όντερ, Βιστούλας, Ντβίνα, πολλά σουηδικά και φινλανδικά μικρά ποτάμια κτλ.), β) η επικοινωνία της με τον Ατλαντικό Ωκεανό είναι περιορισμένη, αφού γίνεται μόνο μέσω δύο στενών πορθμών στα όρια της Δανίας και γ) βρίσκεται σε μεγάλο γεωγραφικό πλάτος, με αποτέλεσμα η εξάτμιση που προκαλεί ο ήλιος να είναι μικρή.

Ε3: Τι γνωρίζετε για την Βόρεια θάλασσα;

Α3: Η [Βόρεια θάλασσα](http://ebooks.edu.gr/ebooks/v/html/8547/2294/Geografia_B-Gymnasiou_html-empl/extras/geocoder/ParametricSiteToGeodata.html?topos=%CE%92%CF%8C%CF%81%CE%B5%CE%B9%CE%B1+%CE%B8%CE%AC%CE%BB%CE%B1%CF%83%CF%83%CE%B1&content=%CE%B8%CE%AC%CE%BB%CE%B1%CF%83%CF%83%CE%B1+%CF%84%CE%B7%CF%82+%CE%92%CE%BF%CF%81%CE%B5%CE%B9%CE%BF%CE%B4%CF%85%CF%84%CE%B9%CE%BA%CE%AE%CF%82+%CE%95%CF%85%CF%81%CF%8E%CF%80%CE%B7%CF%82+%CF%83%CF%85%CE%BD%CE%B4%CE%AD%CE%B5%CF%84%CE%B1%CE%B9+%CE%BC%CE%B5+%CF%84%CE%BF%CE%BD+%CE%91%CF%84%CE%BB%CE%B1%CE%BD%CF%84%CE%B9%CE%BA%CF%8C+%CF%89%CE%BA%CE%B5%CE%B1%CE%BD%CF%8C) είναι ανοικτή, αβαθής θάλασσα (με μέσο βάθος τα 100 μέτρα), η οποία προς τον βορρά οριοθετείται από τα νησιά Σέτλαντ. Ακτές σ' αυτή διαθέτουν η Γαλλία, η Ολλανδία, το Βέλγιο, το Ηνωμένο Βασίλειο, η Δανία, η Σουηδία και η Νορβηγία.Στη Βόρεια θάλασσα καταλήγουν ποταμοί όπως ο Ρήνος, ο Έλβας, ο Τάμεσης κ.ά. Τα νερά της έχουν σχετικά υψηλή αλατότητα και είναι θερμότερα τον χειμώνα από αυτά της Βαλτικής (αν και οι δύο θάλασσες βρίσκονται στο ίδιο γεωγραφικό πλάτος) λόγω του ότι σ' αυτή φτάνει μέσω του Ατλαντικού Ωκεανού το θερμό Ρεύμα του Κόλπου. Έτσι, τα νερά της Βόρειας θάλασσας δεν παγώνουν τον χειμώνα, ενώ η βόρεια Βαλτική παγώνει.

Ε4: Ποια είναι η επίδραση και η σημασία της Βόρειας και Βαλτικής θάλλασσας στην ζωή των ανθρώπων;

Α4: Τόσο η Βόρεια θάλασσα όσο και η Βαλτική είναι θάλασσες με σημαντική επίδραση στη ζωή των Ευρωπαίων που κατοικούν στα παράλιά τους.

Η σημασία της Βόρειας θάλασσας για την οικονομία της Ευρώπης είναι πολύ μεγάλη. Τα κράτη που βρέχονται από αυτήν έχουν ιδιαίτερα αναπτυγμένη βιομηχανία. Στις ακτές της βρίσκονται μερικά από τα μεγαλύτερα λιμάνια σε παγκόσμιο επίπεδο (Ρότερνταμ, Αμβέρσα, Αμβούργο, Μπέργκεν κ.ά.), με αποτέλεσμα στα νερά της να παρατηρείται πυκνή κίνηση πλοίων. Η Βόρεια θάλασσα είναι πλούσια σε αλιεύματα (ρέγκες, βακαλάοι, σκουμπριά κ.ά.), ενώ ο ισχυρότερος αλιευτικός στόλος της περιοχής είναι ο νορβηγικός. Η ανακάλυψη πετρελαίου και φυσικού αερίου από τη δεκαετία του 1960 στον βυθό της Βόρειας θάλασσας έδωσε ώθηση στην ανάπτυξη της περιοχής.

Η σημασία της Βαλτικής θάλασσας για την οικονομία των χωρών τις οποίες περιβρέχει είναι μεγάλη. Είναι ο θαλάσσιος δρόμος που συνδέει τις σκανδιναβικές χώρες με τη βόρεια Ευρώπη. Για τις βαλτικές χώρες (Εσθονία, Λετονία, Λιθουανία) και την Πολωνία αποτελεί τη μόνη διέξοδο τους στη θάλασσα. Στις ακτές της βρίσκονται πολλά και μεγάλα λιμάνια (Αγία Πετρούπολη, Ταλίν, Ρίγα, Γκντανσκ, Κίελο, Κοπεγχάγη, Στοκχόλμη, Ελσίνκι κ.ά.).

Ε5: Πως επικοινωνεί η Βαλτική με άλλες θάλασσες;

Α5: Η Βαλτική επικοινωνεί με τη [Λευκή θάλασσα](http://ebooks.edu.gr/ebooks/v/html/8547/2294/Geografia_B-Gymnasiou_html-empl/extras/geocoder/ParametricSiteToGeodata.html?topos=White%20Sea&content=%CE%B1%CE%BD%CE%AE%CE%BA%CE%B5%CE%B9+%CF%83%CF%84%CE%B7+%CE%A1%CF%89%CF%83%CE%AF%CE%B1,+%CE%BC%CE%AD%CF%81%CE%BF%CF%82+%CF%84%CE%BF%CF%85+%CE%91%CF%81%CE%BA%CF%84%CE%B9%CE%BA%CE%BF%CF%8D+%CE%A9%CE%BA%CE%B5%CE%B1%CE%BD%CE%BF%CF%8D) και τον [Εύξεινο Πόντο](http://ebooks.edu.gr/ebooks/v/html/8547/2294/Geografia_B-Gymnasiou_html-empl/extras/geocoder/ParametricSiteToGeodata.html?topos=%CE%9C%CE%B1%CF%8D%CF%81%CE%B7+%CE%98%CE%AC%CE%BB%CE%B1%CF%83%CF%83%CE%B1&content=%CE%95%CF%8D%CE%BE%CE%B5%CE%B9%CE%BD%CE%BF%CF%82+%CE%A0%CF%8C%CE%BD%CF%84%CE%BF%CF%82:%CE%B5%CF%83%CF%89%CF%84%CE%B5%CF%81%CE%B9%CE%BA%CE%AE+%CE%B8%CE%AC%CE%BB%CE%B1%CF%83%CF%83%CE%B1+%CE%BC%CE%B5%CF%84%CE%B1%CE%BE%CF%8D+%CF%84%CE%B7%CF%82+%CE%9D.%CE%91.+%CE%95%CF%85%CF%81%CF%8E%CF%80%CE%B7%CF%82+%CE%BA%CE%B1%CE%B9+%CF%84%CE%B7%CF%82+%CE%9C%CE%B9%CE%BA%CF%81%CE%AC%CF%82+%CE%91%CF%83%CE%AF%CE%B1%CF%82) μέσω των πλωτών ποταμών της Ρωσίας και των διωρύγων που έχουν κατασκευαστεί

Ε6: Τι γνωρίζετε για τους Βίκινγκς;

Α6: Βίκινγκς ονομάζονταν κατά την περίοδο 800-1100 μ.Χ. οι Σκανδιναβοί που ταξίδευαν στις θάλασσες εξερευνώντας νέες περιοχές. Οι Βίκινγκς πραγματοποίησαν αρκετές πολεμικές επιχειρήσεις σχεδόν σε όλη την Ευρώπη κατά την περίοδο της ακμής τους και έφτασαν μέχρι την Ισλανδία, τη Γροιλανδία και το Λαμπραντόρ. Έτσι, δεν είναι περίεργο που ίχνη του πολιτισμού τους συναντώνται στη Νορβηγία, στη Σουηδία, στη Δανία, στη Φινλανδία, στη βόρεια Γαλλία, στο Ηνωμένο Βασίλειο, ακόμα και στη Βόρεια Αμερική! Χρησιμοποιώντας τα ποτάμια της Ευρώπης οι Βίκινγκς έφτασαν μέχρι την Κωνσταντινούπολη, το Παρίσι και άλλες πόλεις, τις οποίες πολιόρκησαν, ενώ ίδρυσαν πόλεις όπως το Κίεβο, το Δουβλίνο κ.ά. Με τα κατακτητικά τους ταξίδια ωστόσο άνοιξαν εμπορικούς ποτάμιους και θαλάσσιους δρόμους που ένωσαν τη βόρεια Ευρώπη με την Ασία! Εκτός από τη δράση τους ως θαλασσοπόρων, εμπόρων ή πολεμιστών, οι Βίκινγκς ανέπτυξαν δραστηριότητα και στις τέχνες. Αξιόλογα είναι τα καλλιτεχνήματά τους από ξύλο, ασήμι ή χρυσό, με χαρακτηριστικότερο μοτίβο της τέχνης τους τα ζώα (άλογα, δράκους κ.ά.).